**Tankönyvtámogatás**

Tankönyvtámogatásban részesülhetnek azon zalaszentgróti lakó-, illetve tartózkodási hellyel rendelkező, életvitelszerűen a településen tartózkodó szülők és törvényes képviselők, akik nappali rendszerű iskolai oktatás keretében legfeljebb a 12. évfolyamon tanulmányokat folytató, tizenkilencedik életévét be nem töltött gyermeket nevelnek, és a gyermek ingyenes tankönyvellátásban normatív kedvezmény útján nem részesül.

A támogatás egységes mértéke a tankönyvár összegének meghatározott százaléka, melyet minden év szeptember 30. napjáig a Szociális Bizottság állapít meg normatív határozatában. A támogatás mértéke legfeljebb a megfizetett tankönyvár összege lehet.

A támogatási kérelmet gyermekenként csak az egyik szülő, illetve törvényes képviselő terjesztheti elő minden év **november 15. napjáig**, az a rendelet szerinti formanyomtatványon. A támogatási összeg megállapítása érdekében a kérelemhez csatolni kell a tankönyvek megfizetésének, valamint az intézményi tanulói jogviszony fennállásának igazolását. A kérelem benyújtására meghatározott határidő elmulasztása jogvesztéssel jár.

Formanyomtatvány a Polgármesteri Hivatal Szociális Osztályán kérhető.

**Bérlettámogatás**

Tanulói utazási bérlettámogatás állapítható meg a Zalaszentgrót város településrészi önkormányzatainak közigazgatási területein lakó-, illetve tartózkodási hellyel rendelkező, életvitelszerűen ott tartózkodó tanulók szülei és törvényes képviselői részére az év szeptember 1. napjától június 30. napjáig tartó időszakára.

A támogatás a legfeljebb a 12. évfolyamon tanulmányokat folytató tanulók lakó-, illetve tartózkodási helye és a zalaszentgróti autóbusz-állomás közötti viszonylatra megvásárolt autóbuszbérletek árának megtérítése érdekében kérelmezhető.

A támogatási kérelem az adott tanév összes hónapjára előre, illetve a havonta megvásárolt tanulói bérletek vonatkozásában a **következő tanév szeptember 15. napjáig** terjeszthető elő az e rendelet szerinti formanyomtatványon. A támogatási összeg megállapítása érdekében a kérelemhez csatolni kell a tanuló nevével ellátott tanulói bérletek eredeti példányát, valamint az intézményi tanulói jogviszony fennállásának igazolását. A kérelem benyújtására meghatározott határidő elmulasztása jogvesztéssel jár.

A támogatás mértéke legfeljebb a megvásárolt tanulói bérletek ellenértékével megegyező összeg.

Formanyomtatvány a Polgármesteri Hivatal Szociális Osztályán kérhető.